Ego Hugo dux Burgundie et comes Alboni omnibus tam presentibus quam futuris impressione sigilli mei notifico quod anno ab Incarnatione Domini Mo Co LXXXXo iter Iherosolimam aggrediens dedi et concessi Deo et Sancte Marie de Maceriis in elemosina Odone filio meo apud Bernam laudante pro remedio anime mee et filiorum et filiarum mearum et antecessorum meorum LX solidos imperpetuum possidendos et in festo sancti Remigii singulis annis in villa que vocatur Herbergement que est ultra Argilleum recipiendos. Sciendum vero quod isti nummi debent reddi monachis de Maceriis de primis nummis quos homines prefate ville in predicto termino reddunt post illos nummos qui redduntur monachis de Virgeio. Huius rei testes sunt : Villermus tunc abbas Cistercii, Magnus cellerarius Cistercii, frater Guido dictus abbas Maceriis, frater Tecelinus monachus Maceriis, Odo filius ducis magister Hugo notarius ducis, Gotefridus, Iohannes Lirosez tunc prepositus Divionis.